Руска Бурса

Стоваришѣня Руска Бурса в Горлицях, курто Руска Бурса, — найстарша доживша до днесь лемковска сполоченска организация, основана в року 1908 в Горлицях.

Иншы бурсы
Взором про горлицку бурсу были иншы подобны организации, котры были створены пару рокы скорше в Новом Сончу: бурса руска (1898) и украинска (1901).  Русофилска Руска бурса в Новом Сончу была в року 1914 закрыта австрийсков владов за ей пророссийскы симпатии, а не было ей допущено обновлѣня ани по роспадѣ Австро-Мадярщины. В року 1908 были отворены еще двѣ рускы бурсы в Саноку, една про 30 дѣвчат, друга про 15 хлопцьох, але в зачатку войны закрыли ся и нигда ся уж не обновили.Богдан Горбаль.

Перипетии горлицкой бурсы
На основаню Руской Бурсы в Горлицях найвекшу заслугу мав грекокатолицкый священик Василь Курилло. Была она замѣрена на убытованя 40 штудентох. Руска (лемковска) Бурса мала властный штоковый будинок на улици Сенкевича 28, зоз садом и пару гектарами землѣ. Главнов задачов тогды была опѣка над русков молодежов, котра ся учила на горлицкой гимназии: ту мали недороге або и задарне бываня. На зачатку войны так исто была закрыта, а ей штуденты и працовници заарештованы. Але по тырвалых судовых процесах зась отворила ся в року 1930 и фунговала до зачатку Другой свѣтовой войны под веджѣньом Володимира Кордасевича, а пак Романа Максимовича. Од року 1939 через цѣлу войну под нацистами, а пак и комунистами жадны бурсы не были дозволены.

27. фебруара 1950 политично-сполоченскый оддѣл воеводского уряду в Жешовѣ своим рѣшѣньом зликвидовав Руску Бурсу в Горлицях, а окружный ликвидачный уряд в Краковѣ рѣшѣньом з дня 14. децембра 1950 вшиток ей маеток передав ерару под претекстом, же то зохабленый маеток по Лемках, выселеных на западны землѣ и до СССР.

Оброджѣня
По политичных перемѣнах року 1989 Руска Бурса в року 1991 обновила свое дѣятельство. Головне сѣдлиско организации ся находить и надале в Горлицях, в старом будинку, але дѣятельство ей ся реализуе так на територии цѣлой Лемковины, як и в иншых мѣстах Польщѣ (Краков, Варшава, Лигниця ), але и поза границями польской державы там,  де жиють Русины — напримѣр на Пряшовской Руси, в Украинѣ, США тай инде.

Днешность организации
Днешна Руска Бурса в Горлицях не е конвиктом про штуденты, але културно-сполоченсков организациев широкого спектра дѣяня:РУСКА БУРСА.
 освѣтового (научны одчиты, прелекции, языковы курзы, едукачный табор про дѣти в Лемковской Едукачной Загородѣ в Гладышовѣ);
 културового (концерты, выставкы, варштаты лемковскых традиций, звыкох, ремесел);
 выховного (ославы зачатку и конця школного року, выѣзды до театрох, музейох, сканзенох);
 выдавательского (научный часопис „Річник Руской Бурсы”, едиция „Бібліотека Лемківской Клясикы” — Петра Полянского, Владимира Хыляка тай иншых, выдаваня платен з лемковсков музиков);
 памятникового (библиотека, архив, Изба Памяти Ивана Русенка);
 масмедиалного (лемковске радио ЛЕМ.фм, информачный портал ЛЕМ.фм+, тыжденник ЛЕМ.фм+);
 умѣлецкого (дѣточо-молодежный музичный ансамбел Терочка и театралный Терка).

Жерела и одказы
 Богдан Горбаль: Руска бурса. //Енциклопедія історії та культури карпатських русинів. Укладачі Маґочій П.Р., Поп І. — Ужгород: Вид-во В.Падяка, 2010. — 856 c.+ХХХІІ с.   Сс. 661–662.


 Референции 

Катеґорія:Русиньскы орґанізації
Катеґорія:Организации в Польщи